text:
Ai prins di Jugn si son vudis lis aministrativis pe elezion di tancj conseis comunâls furlans e sui media talians e à fat tant scjas la notizie de elezion di Andrea Bellavite, za plevan di Dael dal 1990 al 1995, che cumò, dopo vê provât a cori pe incjarie di sindic di Gurize tal 2007 e dopo de sospension a divinis, al è rivât a deventâ prin citadin dal “paîs des meridianis”.
Bellavite al è stât elet che nol è plui tal esercizi dal ministeri di cult, cuant invezit a cjaval dal Votcent e Nûfcent diviers a son stâts i predis dal Friûl imperiâl impegnâts in politiche, continuant a esercitâ lis lôr funzions religjosis. La leç taliane e dispon che «no puedin jessi elets sindic tal teritori dulà che a esercitin il lôr ufici i eclesiastics e i ministris di cult».
Invezit l’impegn politic e sociâl dal clericât furlan orientâl si fondave suntun element diferent. Nus al spieghe il storic Ferruccio Tassin «Tal Ream di Italie e jere la disposizion dal non expedit declarade tal 1874 di pape Pio IX che di fat al veve impedît ai catolics di partecipâ ae vite politiche dal gnûf stât. Il Friûl imperiâl nol veve il vincul di chei sot dai Savoia e i predis furlans di chestis bandis a viodevin te politiche un mieç par rivâ a cjapâ plui animis».
I predis a son stâts i promotôrs des primis cassis rurâls dal Friûl orientâl, ma nol bastave: «sul esempli dai predis austriacs dal Trentin, i nestris a vevin capît si veve di jentrâ li che si cjapavin lis decision: di chi l’ativisim ancje te politiche».
E i esemplis no son pôcs. Di bons. Luigi Faidutti, za parlamentâr a Viene, o vin fevelât plui voltis: tal 1895 al fondave la casse rurâl di Caprive, tal 1899 la Federazion dai consorzis agricui dal Friûl e tal 1900 la Bancje furlane deventant il so prin president. E tal 1907 al vignive elet deputât.
Ma prime di lui al jere stât elet in parlament, imponintsi propit su Faidutti, bons. Adamo Zanetti di Marian. «Al fo elet te legjislature dal 1897 al 1901, dopo che tal 1896 al veve fondade a Flumisel la casse rurâl, tal 1898 une societât bovine e tal 1899 une societât operarie» al spieghe Tassin. «Un altri al è bons. Eugenio Valussi, nassût a Talmassons, che al puartà il so impegn politic in Trentin, deventant riferiment ancje par Alcide De Gasperi”.
Tra i cussì clamâts predis sociâi impegnâts tai paîs dal Friûl orientâl o ricuardìn mons. Carlo Stacul di Migjee che al veve fondade tal 1908 la associazion Giovane Friuli cun passe 1500 fantats iscrit, e che al fo elet ae fin dal Votcent conseîr comunâl di Dael li che al jere predi e al veve fondade la casse rurâl. ❚
✒ Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
A Pulfar, l’aur ros al è “bio”. Chel des Vals al è un ambient dal dut incontaminât e pûr
Al è clamât ancje aur ros e no dome parcè che il so non al ven de peraule arabe che e indiche il colôr zâl, ma soredut parcè che sul marcjât si lu cjate al stes presit dal metal indorât. O fevelìn dal zafaran, la droghe plui preziose dal mont che si rigjavile dai stigmis dal Crocus sativus, o ben cidivoc vêr che, come che al sclarìs l’adietîf, no je la stesse plante che e sflorìs cuant che a rivin i prins dîs di clip (e duncje metêtsi vie la idee di fâ bêçs lant a cjapâ sù crocus vernus pai prâts).
Coltivât za plui di 3500 agns indaûr tai paîs dal Mediterani di soreli jevât, dopo di vê cjatât bonstâ in diviersis regjons talianis (massime in Abruç e Sardegne, ma ancje tes Marcjis, in Toscane e in Umbrie), cumò il zafaran al scomence a meti lidrîs ancje tal nestri Friûl, in gracie dal sburt e de sgrimie di diviers imprenditôrs che a àn decidût di pontâ su cheste culture che, a dîle dute, no je di cjase chenti e nancje cussì tant doprade tes nestris cusinis, fale forsit che par dâi une ponte di colôr al risot ae milanese (se no si compre la buste za pronte di butâ dentri te aghe).
Alc però al è daûr a cambiâ tal aiar, cemût che a testemonein lis zovinis aziendis che a stan saltant fûr ator pal Friûl come tancj butui, nassudis no tant daûr de inceade dal fâ bêçs ae svelte e in maniere facile, ma cul desideri di puartâ inovazion e disvilup, restant tal stes timp peâts al teritori.
Un di chescj esemplis al ven de realtât “Fiore del Natisone” di Andrea Tanda, agronom sart maridât cun Laura De Luca, furlane di bande de mari, che tal 2016 al à inviade cu la femine une prime produzion di zafaran biologjic a Pulfar, tes Vals dal Nadison, li che è a sede la aziende, che cumò si è slargjade cun cjamps ancje a San Pieri dai Sclavons.
«La nestre e je stade pardabon une disfide, parcè che o vin invistît lis nestris risorsis intun progjet di recupar di une zone dificile e disvantazade (il comun al è in zone rurâl C), introdusint, cun di plui, une coltivazion che no je tipiche e che e varès un habitat diferent. Chel des Vals, però, al è un ambient dal dut incontaminât e pûr (par altri, propite culì e je nassude la prime stazion di terapie forestâl di Italie) che ben si prestave ae culture dal biologjic, che al jere il nestri obietîf primari». Une aventure che e je daûr a frutâ (il prin an al è stât produsût un chilo di zafaran), stant che il lôr prodot, vendût cul non di “Oro del Natisone”, al è cetant preseât e ricognossût pe cualitât superiôr, no dome di bande dai ristoradôrs nostrans, ma ancje di privâts e di negozis specializâts, sedi talians che forescj. Une biele sodisfazion che e ripaie di dutis lis vitis e lis faturis che si scuindin daûr de denominazion “bio”, come il control mecanic des jerbis spontaniis, la coltade midiant di plantis di arâ sot (siale o manaruele), o lis trê setemanis passadis a cjapâ sù i stigmis dai flôrs, di un scûr a di chel altri. Par altri, chest câs al dimostre cemût che al sedi pussibil cumbinâ cun sucès dôs culturis diferentis, chê sarde e chê furlane, rispietant e valorizant la tradizion de prime e l’ambient de seconde.
Il progjet “Habitat”
Il câs de coltivazion dal zafaran in Friûl al à stiçade ancje la atenzion dai ricercjadôrs de Universitât dal Friûl: a tacâ dal an passât, cun di fat, il Dipartiment di Siencis agroalimentârs, ambientâls e animâls dal Ateneu furlan al à inviât il progjet sperimentâl “Habitat”, cun chê di studiâ e di capî miôr lis pussibilitâts e lis potenzialitât di cheste culture. In gracie de colaborazion cun Aurum Julii, une realtât in fuarte cressite che e prodûs zafaran biologjic, i studiôs a son daûr a scandaiâ la rispueste e la rese cuantitative e cualitative di trê diviers bulbis di zafaran in siet tipologjiis di tiere e di microclime diferents. I bulbis, di fat, a son stâts plantâts tai cjamps di prove di Polcenic (altece medie), Tramonç (tiere arzilose), Sauris (mont), Basilian (nivel medi di ploie), Cjars triestin (tiere secje), Fossalon e Grau (tiere limose) e Dartigne e Magnan (zone moreniche).
di Serena Fogolini

robotstxt: allowed

filter: keep


text:
«Jessi o no jessi, chest al è il dileme». Cussì al diseve Amlêt.
Ma il teatri furlan al à decidût di jessi, fuart e presint, di deventâ une vere e proprie realtât, cun tantis compagniis che a zirin par dut il Friûl e no dome, a puartâ une forme di art che simpri plui e cjape pît, che e devente popolâr, par ducj. Une forme di art insome che no si siere dome intai vecjos teatris ma che si mostre al grant public cun ironie, fantasie e ancje cun tant impegn.
Chestis compagniis a àn decidût, di cualchi an in ca, di metisi insieme inte Associazion Teatrâl Furlane, organisim culturâl ricognossût a nivel regjonâl, che in dì di vuê al conte plui di 50 compagniis che a rivin des provinciis di Udin, Pordenon e Gurize.
Il principi di fonde de associazion, che e à sede in vie Manin a Udin, al è chel di valorizâ a ducj i nivei la lenghe, la culture e il teatri furlan, tignint cont des variantis locâls ma ancje de lenghe taliane.Vâl a dî, un mût di fâ culture sensibil al patrimoni linguistic de nestre tiere e viert a plui sperimentazions.
Se si va a viodi il lôr biel sît (www.associazioneteatralefriulana.com) si note bielzà lis tantis ativitâts dal grup, dal calendari dai spetacui aes produzions teatrâls plui ricercjadis. Nol mancje il marcjadut dal teatri, dulà che lis compagniis a puedin vendi, comprâ o scambiâsi materiâl, e parcè no, ancje meti inserzions par cjatâ gnûfs colaboradôrs.
O vin sintût par une piçule interviste il president de associazion, Renzo Lavia.
President, nus contial in pocjis peraulis ce che e je la ATF?
«La associazion e je nassude intal 1997 daspò che cualchi compagnie teatrâl e à decidût di metisi dongje par dâsi supuart. In dì di vuê, o vin cirche 56 compagniis che noaltris o sostignìn finanziariementri e cun colaborazions, metint a lôr disposizion laboratoris, conseis par podê miorâsi, poiis par meti in pîts simpri plui spetacui. Une robe impuartante di dî e je che ducj a son volontaris, no cjapin compens pal grant lavôr che a fasin, e a metin dome tante passion».
Di trop isal che al è president de associazion?
«O soi in carghe di ben undis agns in ca. Ma ancje jo o soi stât e o soi inmò un atôr atîf! Chest an o ai vint a Tresesin, cu la mê compagnie, il secont festival dal teatri amatoriâl furlan e cun di plui o ai vint ancje il premi come miôr atôr».
Cemût vadie la ativitât, ise in cressite?
«E sta lant benon! Ogni an o metìn dongje un centenâr di spetacui ator par dute la regjon. Propite cumò, o ai vude la conferme di une colaborazion cu la Comunitât Culinâr par diviers spetacui, segn che la richieste e je simpri plui fuarte».
Vêso tante int che us ven a viodi?
«O vin pardabon une grande afluence di public. Il teatri furlan al clame tante int, che e je simpri plui golose di sintî lis comediis e viodi i atôrs fevelâ inte lôr lenghe di ogni dì. A àn propit gust di viodi il spetacul ma soredut di sintî a fevelâ par furlan.Chest secont me al è parcè che si sta cjapant cussience de impuartance de nestre lenghe».
Dopraiso dome teatris o ancje altris spazis?
«In plui che intai teatris normâi, noaltris o lavorìn tai auditoriums, intes scuelis, in salutis parochiâls, insome, dulà che nus dan acet. Cu la biele stagjon, o fasìn tancj spetacui di fûr, intes placis, sot di tendons, intai zardins e ancje intal vert di cualchi biele vile».
Prossims progjets?
«O vin in pîts tantis robutis.Intant il mês di Març, in colaborazion cul teatri Giovanni da Udine, o metarìn sù un grant spetacul sedi par fruts che par grancj. Il mês di Mai, simpri al Giovanni da Udine, o fasarìn Teatro nel teatro ,o ben dutis lis nestris compagniis si alternaran a fâ spetacui di continui in ducj i spaziis disponibii, sul palc ma ancje tai jentradis, pai curidôrs: une grande fieste, insome.
Po dopo o larìn indenant cui nestris cors e laboratoris che o metìn a disposizion dai nestris iscrits: si tignaran in variis bandis, in particolâr intal teatri Luigi Bon di Culugne, ma ancje a Bertiûl e a Codroip. In plui, tra Fevrâr e Març al sarà a Orsarie il tierç festival dal teatri amatoriâl furlan, dulà che a partecipin dome lis nestris compagniis».
Venusia Dominici
SPECIÂL – La Associazion Teatrâl Furlane: un spetacul!............
«Jessi o no jessi, chest al è il dileme». Cussì al diseve Amlêt.


text:
E va dilunc la marcje di svicinament viers de seconde edizion di Suns Europe, il Festival european des arts performativis tes lenghis minoritariis che cun chel, tra la fin di Novembar e i prins di Dicembar di chest an, Udin e Friûl a tornaran a jessi il cûr de Europe de diversitât linguistiche e de creativitât.
La scree dal sît internet gnûf, il rinovament de pagjine Facebook e il lanç dal avîs pe partecipazion a àn metût in moviment tancj di lôr che tai cjamps de musiche, dal audiovisîf e de leterature a son espression vivarose des lenghis e des culturis des minorancis e des nazions cence stât.
Al jere timp fintremai ai prins di Otubar par fâ indenant propuestis e candidaturis. Dentri de metât di chest mês si cognossaran i nons dai protagoniscj de manifestazion, metude adun cul jutori de ARLeF, cul coordenament de cooperative Informazione Friulana e cu la colaborazion di une schirie di sogjets e istituzions dal Friûl e dal rest de Europe.
Par intant a van indenant ancje i preparatîfs di Suns Ladinia. La preselezion “live” – par grups e soliscj di chê part dal continent european che si cjate dentri des Alps e dal Mediterani – de sezion di Suns Europe dedicade ae musiche. La serade si fasarà ai 19 di Novembar a Moena, te Val di Fasse, e si scomence bielzà a savê alc di plui ancje in cont di chel apontament, inmaneât cul coordenament de associazion La Grenz cu la poie des istituzions di chenti, a tacâ de Provincie autonome di Trent e de Regjon autonomie Trentin-SüdTriol.
La direzion artistiche e je par cure di Enrico Tommasini, musicist implicât di tancj agns in diviers progjets e par chel une vore cognossût ancje fûr de Ladinie e dal Trentin e la conduzion de serade, che si le fasarà tal Teatri Navalge di Moena, e sarà par cure dal atôr e animadôr furlan Michele Polo e de cjantautore fassane Martina Iori.
Intant ancje di Sanremo e rive une altre conferme de cualitât dai artiscj che in chescj agns a son stâts coinvolzûts dentri di Suns e Suns Europe. Inte suaze dal Premi Tenco il premi par l’album miôr in lenghe minoritarie o par dialet al è lât a Claudia Crabuzza, vincidore de edizion dal 2012 di Suns (viôt a pagjine 10, ndr). ❚
✒ Marco Stolfo
Suns Europe si svicine. E al rive ancje Suns Ladinia............
E va dilunc la marcje di svicinament viers de seconde edizion di Suns Europe, il Festival european des arts performativis tes lenghis minoritariis che cun chel, tra la fin di Novembar e i prins di Dicembar di chest an, Udin e Friûl a tornaran a jessi il cûr de Europe de diversitât linguistiche e de creativitât.


text:
Vichipedie:Ortografie
Si scugne vê un standard unic di scriture, parcè che se no si fâs al dopli di fadie; o si pues fevelâ su cuâl doprâ, par cumò si dopre chel uficiâl dal OLF, che si pues cjatâ ca o ca. Se no savês cemût scrivi, e fevelais dome une variant dal furlan plui o mancul lontane di chê standard, zontait instès alc, parcè che a metilu a puest no si stâ tant: l’unic truc al è chel di meti parsore il test {{No standard}}, cussì che si pues viodi daurman dulà che e je bisugne.
TastiereModifiche
La gran part dai utents e dopre une tastiere standard taliane, che no 'nd à i tascj che si doprin inte lenghe furlane, ad esempli lis letaris cun l'acent circonflès. Par fortune e je int che a pensât a cheste robe e tu puedis cjatâ i risultâts su cheste pagjine. Discjamant un file tu puedis instalâ un gnûf model di tastiere che ti lasse digjitâ lis letaris che a coventin cuntune combinazion di tascj che e je une vore plui veloç (par esempli par mieç di AltGr + vocâl).
Tal sistema Ubuntu e Linux e tastiere taliane, l'è une maniere comode par zontà lis quatris letaris che coventin par furlan. Pal acent circonflesso si dopre alt gr + maiusc (shift) + ì seguît da la letare e si oten âêîôû, par chel acût si dopre alt gr + , e la letare e si oten áéíóú, se si bloche la maiuscule cun bloc maiusc li letaris acentadis a deventin dutis maiusculis ÀÈÌÒÙÉÇÁÉÓÍÚ . Dut a ca. Podopo l'è une tastiere che si pôl zontà tal panel parsore, si frache la letare e dopo basta dopra l'incole ctrl + v o il tast centrâl dal mouse.
Imprescj utiiModifiche
- Grant Dizionari Bilengâl Talian-Furlan (GDBTF)
- Coretôr Ortografic Furlan (COF)
- Dizionari Ortografic Furlan
- Dizionario friulano/italiano - Friûl.net
Corezion ortografiche dentri Mozilla Firefox (e Thunderbird - pueste)Modifiche
Mozilla Firefox al è un software libar disponibil in une vore di lenghis, includût il furlan. De version 2.0 al è ancje pussibil doprâ un coretôr ortografic dentri dal program par verificâ la ortografie tai cjamps di test, cence vê di copiâ il test intun altri program. Une version si oten cussì, par instalâlu suntun sisteme Microsoft Windows si à di seguî chescj pas:
- Lâ su la pagjine di paganf cui dizionaris [1]
- Discjamâ il Dizionari par Myspell Leam diret
- Jenfri dal file (che si pues vierzi par esempli cul program libar 7-Zip) a son dai files cun instruzions (par OpenOffice.org e Mozilla Thunderbird) e doi files: fur_IT.dic e fur_IT.aff.
- Copiâ chei doi files inte cartele dictionaries di Mozilla Firefox (par solit "C:\Programmi\Mozilla Firefox")
- Cuant che si torne a inviâ Firefox, fracant cul boton di çampe dal surîs parsore di un cjamp di test (par esempli chel di modifiche di une vôs de Vichipedie) si à di fracâ su "Controllo Ortografico di questo campo" o ben "Controle la ortografie di chest cjamp" se o doprais Firefox par furlan. Cumò fracant di gnûf cul boton di çampe dal surîs parsore dal cjamp di test al vignarà fûr un menù "Lingue" o "Lenghis"; lì si scugne sielzi "fur_IT". Cumò in chel cjamp al vignarà fat un control ortografic e lis peraulis sbaliadis a vegnis sotlineadis di ros.
Al mût plui sempliçModifiche
Cul Firefox là culì Dizionari Furlan, scjariâ le zonte e vierzila cun Firefox opûr cirîlu e sule zonte Dizionari Furlan fracà sul '+' par instalâlu (e zontâlu a Firefox). Dopo bisugne vê un mût di cambiâ le lenghe in furlan e si dopre il tast gjestri da pantianute dentri une casele di test modificabil e inseribil, dal menù si scielç Lenghis (o Lingua) e Furlan/Italie (o Friulano/Italia). Tal istès menù si cjate ancje une casele par abilità o no il control ortografic dentri chel test. Se abilitât tai cjamps di test al vignarà fat un control ortografic e lis peraulis sbaliadis a vegnis sotlineadis di ros. Fracant sul ros cule pantianute (boton a gjestre) si pôl sielzi che juste o se za juste zontâle al dizionari personalizât. Par Thunderbird (aplicazion di pueste) baste cirì 'friulian' te zontis (add-on par inglês) e a salte fur di podè zontà el dizionari.
Corezion ortografiche dentri Open OfficeModifiche
Ande une version basade su myspell-fur-12092005.zip culì. Instale su Writer Open Office, (par talian) 'Strumenti', 'Gestione Estensioni', 'Aggiungi', dict-fur.oxt e dopo gambie la lenghe. Siere e viers di gnûf al Writer.


text:
A l' arme, a l' arme a vo cumò da bon
LA GUERRA
NARRAZIONE STORICA
OTTAVE
A l' arme, a l' arme a vo cumò da bon,
Che a Chiaurià la uere e' jè impïade:
Chel gran chischiel è dut in confusion,
Che il Cuc cun siei nevoz al ha chiatade:
Cui dà di man e' forchie, cui al sponton,
Cui uzze lu roncon e cui la spade;
E se Giò no nus jude, un di chesg dìs
Tas pos in chel contorn saran di vìs.
Insin ore son pronz a la bataje
Zuan Batiste, Pelöe e Manarin,
Buti, Pantan, e il fì dal gran Zagaje,
Il Verd, chel dal Chiargnel, l' om di Catin
E ognun guide une trupe di canaje,
Cu emple di teror ogni visin;
E prin di ogn' altri al marchie Galëot,
Che in pî de trombe al tochie il sivilot.
E par socors di cheste grande armade
Si spiete chel teribil Tavïan;
E zà si dìs, che al sei mitut in strade,
Parcè che 'l nas si viod sui quei d'Archian:
Anzi mi par, che dand une renzade
Ha fat cagà di paure un puar vilan:
E l'altri dì fo dit par maravee
Che al vess sturdìt un muss cu' une coree.
Ognun sta preparat al so quartìr,
E simpri vigilant a chel cu ocòr:
Il Cuc ten ben uardat il Gobo ustìr,
E al pense di salvàlu là dal tor
Chei altris e' mi zùrin che han pinsìr
Di vedèlu rustit dut su pa 'l for,
Ma piès di ognun sarà a parangon,
Fidrì chel gran soldat, cuur di lëon.
Chest è un infant di cussì gran valor,
Che altri non è ce dì in chest päìs,
E Giò nus uardi quand che al è in furor,
No si staress sicurs in paradìs;
Chest sol combataress cun cent di lor,
Quand che al cruste cu i ding, che al sbat ju pìs,
Anzi non è tross dìs, che in Pra-zuruss
Par fuarze a i chiolè i zez a un zuss-catuss.
Da l'altre bande sarà quintri il Cuc
Chel gran soldat cu è stat in Alemagne
Chel, che in pos dìs al volè fa ciruc,
Par no si slontanà trop de lesagne:
Custui, siben che al pàr un mamaluc,
Quand cu ven l' ocasion no si sparagne;
Ogn'altri dì a qualcun al romp la muse,
Spedogland il braghir, cu fo di Bruse.
E un so fradi al ha par camarade
cu combatè tas fuart chest an passat;
Om, che al sintì, al sta tant ben di entrade,
E a fuarze di negozi al è slargiat ;
Anzi il miedi Andriuss me l' ha contade,
Che des feridis lui l' ha medëat;
E il ciròic la conferme a cui cu vûl,
Che a'i dè tre botis là dal bus dal cûl.
Napoli sol in miez sta ben uardat,
Par osservà lu fin di chest portent,
E fra doi cagadors sta rinserat,
Par miei schivà lu cors di chest torent;
E parcè che al è om sperimentat,
In ogni ocasïon sta simpri atent,
E pronz al ten soldaz mil e cinquante,
Rolaz sot il fazzùl di so sûr Sante.
Insume l' è ridot chel Chiaurïà
Lu spavent dal Frïul e lu teror:
Se vedessis chel Cuc a cimïà,
Al fàs cagà in braghessis miez culor
Al no faress mai fin che cospetà,
E dal velen piardùt al ha il color :
Di zà viod in squanquass dut chel chischiel,
Se no si juste prest sun chest ufiel
Ma dovaress qualcun par compassion
Procurà di sedà chesg grang rumors,
E fa capaz un poc de discrezion
Chei spaventòs e furiòs signors:
Se Tavian no foss in te' tenzon,
Come che al ha il prin luuc tra i senators,
Voress che lui disès : Sintìt, patrons,
La uere no è par no', ma pai minchions.


text:
«O sin chi slovens e europeans, talians e europeans, furlans e europeans. Ognidun al fevele la sô lenghe, la sô marilenghe, al è de sô nazion, de sô culture, ma al aparten ancje a une patrie plui grande, chê europeane, che no dome al sopuarte cheste diversitât, ma le promôf.» Il president de Republiche di Slovenie Borut Pahor al à scomençât cussì il so intervent ae cerimonie che cun chê ai 11 di Març e je stade screade uficialmentri la rinovade sede de scuele bilengâl di Sant Pieri dai Sclavons, une scuele là che i fruts «si usin a une vite là che al covente rispietâ lis diferencis e tal stes timp restâ fedêls aes propriis tradizions».
Pahor al à volût duncje sotlineâ la ricjece culturâl di chest teritori e la impuartance de lenghe, definide «la ancure di ogni popul». «Cui che si cjate vuê chi, talians, slovens, furlans, al è convinçût che la multicularitât, il rispiet di dutis lis identitâts, soredut chês linguistichis, sedi un alc che al garantìs ai fruts un futûr di pâs e serenitât.»La visite dal president de Republiche di Slovenie Borut Pahor e je stade ancje la prime indreçade di un president sloven in Benčija, e une ocasion ancje par frontâ il teme de colaborazion economiche e culturâl trasfrontaliera.Il vicepresident de Regjon Friûl-Vignesie Julie Sergio Bolzonello, al à sotlineât il rûl dal ent inte valorizazion des comunitâts linguistichis regjonâls e inte armonizazion de diversitât linguistiche, e al à marcât il stât ecelent dai rapuarts bilaterâi tra Slovenie e Italie.In chest contest la Regjon Friûl-Vignesie Julie e je in prime file, braurose des relazions diretis e puartadis indevant cu la Slovenie, inte ricercje dai vantaçs che a derivin di une cooperazion europeane infuartide a nivel di macroaree, inte Regjon Alpine e inte Regjon Adriatico-Ioniche.I temis di interès comun a rivuardin massime la mobilitât trasfrontaliere su ferovie, il sociâl, la istruzion e la difese dal ambient, al à ricuardât Bolzonello.
Il gnûf program Interreg V-A Italia-Slovenia pal periodi 2014-2020 al à a disposizion plui di 90 milions di euros. Par ce che al tocje i progjets standard a son stadis presentadis 160 propuestis progjetuâls che a son ancjemò in spiete di valutazion. Inte programazion di prime (2007-2013) a son stâts finanziâts 87 progjets intai setôrs de competitivitât, ricercje e inovazion, tutele e valorizazion des risorsis culturâls e naturâls e servizis transfrontalîrs. Tra chescj, par esempli, ancje il progjet Jezik_Lenghe che e à metût dongje, tra chei altris la comunitât slovene in Italie e chê taliane in Slovenie ma ancje il Consorzi Universitari Dal Friûl e il Centri Internazionâl sul Plurilinguisim de Universitât di Udin. Intal ambit dal progjet al è stât fat ancje il museu multimediâl SMO (Slovensko multimedialno okno – Finestra multimediale slovena) di Sant Pieri che il president sloven Pahor al à visitât al tiermin de cerimonie. ❚
✒ Tjaša Gruden
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
CAP
Il CAP (scurte par Codice di avviamento postale, par furlan codiç di inviament postâl) al è doprât in Italie par rindi plui facilis capî il lûc di destinazion da lis spedizions fatis vie pueste; al fo creât tal 1967.
Struture[cambie | modifiche il codiç]
Il CAP al è formât di cinc numars; la regole gjenerâl e je che lis primis dôs a son par la provincie, ma nol vâl pes provinciis creadis daspò de istituzion dal CAP, parcè che in chê volte lis provinciis a jerin juste 100 partint di Rome (00), par cui a podevin jessi cuviertis cun doi numars. Par lis gnovis provinciis, il codiç al è chel de provincie di origjin, cun daûr 170; chest mût al jere provisori, ma al reste ancjemò al dì di vuê; cun di plui, i comuns de provincie a mantegnin il CAP di origjin e no son distinguibii dai comuns de provincie iniziâl.
Par lis provinciis creadis dal 1997 in ca, la regule e cambie un pôc: la atribuzion e je univoche cun lis agjenziis di recapit: i prins doi numars no indichin plui dome une provincie, e par capî se al è un cjâf lûc si scugne cjalâ se il tierç numar al è dispar (--1-- par lis gnovis provinciis, si partìs dal --9-- par lis gnovis provinciis); lis altris localitâts de provincie a àn un numar pari (chel prime dal numar dal cjâf lûc, par cui --0-- par lis vecjis provinciis, e a partî di --8-- par chês gnovis).
In gjenar, un stes CAP al pues jessi leât a plui comuns, ancje no confinants. Lis citâts plui grandis a puedin vê plui CAPs (par esempli Bologne), che a metin dongje cuartîrs, circoscrizions, e vie indevant; chest al pues capitâ ancje par frazions di comuns no cussì grancj. Par i cjâf lûcs di provincie cun plui CAPs al esist ancje un gjeneric, bon par dutis lis zonis, ch'al finìs cun "00" (par cui il CAP gjeneric di Rome al è 00100, par Milan 20100); chest al ven doprât par riferîsi ai ufizis postâi centrâi o par lis spedizions destinadis a grandis utencis.
Codiçs simii a esistin ancje in altris paîs; tai Stâts Unîts, par dî, l'ecuivalent al è il zip code.
Cjâf lûcs dal Friûl[cambie | modifiche il codiç]
In Friûl si cjatin diviersis ecezions a la regule gjenerâl. Gurize no à mai vût un codiç unic di dôs cifris, ma dal inizi dopre chel di Triest (34---); par cui a lis localitâts de Provincie di Gurize si doprin i codiçs di 3407x a 3409x, par chês de Provincie di Triest chei di 3401x a 3406x. Tal câs di Pordenon, il codiç al ricuarde chê de provincie origjinâl (Udin), e ducj i comuns de provincie di Pordenon a doprin codiçs cul stes model di chei de provincie di Udin.
Leams esternis[cambie | modifiche il codiç]
- (talian) Ricercje dal CAP sul sît des Puestis talianis
- (talian) Ricercje dal CAP sul sît NonSoloCap
- (talian) Ducj i CAPs dai comuns talians


text:
Apene finidis lis celebrazions sui gjornâi pe disparide di Carli Sgorlon, une altre brute gnove e je vignude a segnâ la culture furlane: la muart di Tito Maniacco, scritôr, inteletuâl e autôr di variis libris su la storie furlane.
La lôr muart seguitive e met dongje doi inteletuâi une vore diviers, Sgorlon plui dongje a posizions conservadoris, Maniacco a posizions di çampe, che però a rapresentin ben lis dôs ganassis de tanaie che e ten fer i inteletuâi di chenti dal displeament di une culture plui furlaniste.
Tes sôs oparis Maniacco al à un voli atent viers il popul plui che i sorestans, dispès criticâts cence dûl: daûr de sô vision ideologjiche, su la bare al à volût la bandiere comuniste, al met la lint di ingrandiment di storic e je pontade sul popul, sui lavoradôrs. Si à di dî che la atenzion viers dai destins dal popul no mancje tai inteletuâi furlans: ancje in Sgorlon, par esempli.
Maniacco al descrîf i furlans tant che un popul nobil ma tibiât, pôc calcolât: il struc dal so pinsîr che si pues riassumi tal titul di un so inomenât libri «I senza storia».
Ma dai stes fats storics che lui al ricuarde, a viodi ben, nol salte fûr un popul che nol vedi segnât la storie: ribelions che a puartin ae istituzion de Contadinance par esempli, riviei sociâi, une serie di events tragjics – da lis invasions dai Ongjars al taramot dal 1976 – che al rive a superâ, tornant a jevâsi sù miôr di prime. Un popul di caratar, plui che rassegnât, alore. Il fat al è che la storie, magari cussì no, si contile ancje traviers figuris storichis significativis e sigûr dutis lis vicendis dal Friûl a àn vût i lôr cjâfs, ma si à simpri spesseât a scancelâju: o dal paron di turni o de indifarence dai inteletuâi furlans, plui atents a lâ daûr e celebrâ ideologjiis che a vignivin di fûr.
De opare di Maniacco o tiri fûr un esempli dongje par timp (si podarès lâ ancje a viodi se al fevele o no di Marc di Murùs, leader de resistence cuintri Vignesie dal 1400): tal librut «Breve storia del Friuli» li che par fuarce – stant il titul – Maniacco al à di jessi curt, come personaç storic dal Secont Daspò Vuere al nomene Tina Modotti, grande artiste de fotografie e inteletuâl comuniste, ma che in fat di Friûl – di là des divignincis – e jentre e e à fat pôc e nuie. O pûr cuant che al fevele dal moviment autonomist furlan al sielç di nomenâ nome Pasolini, che a ‘nt fasè part par un periodi curt, par passâ tal partît comunist. Nol è nomenât ni Tessitori, che sigûr nol è però un “cence storie” parcè che i siei ricognossiments ju à vûts, ma massime nol è nominât Felix Marchi, un non impressindibil par cualsisedi furlanist. Un tipic esempli di figure impuartantone par spiegâ i motîfs di parcè che o sin ancjemò achì a fevelâ di autonomisim (che nol ven di rive jù di cuissà dulà) e scancelât de storie di bande di chei altris.
I furlans no son cence storie parcè che no ‘nd àn une o parcè che le àn dome subide, ma parcè che no je mai stade fate une storie furlaniste, fale il tentatîf de «Cuintristorie» di Marchet e Placerean. Une responsabilitât dai inteletuâi che a son simpri prime alc altri (serenissims, austriacants, talians, garibaldins, comuniscj, democristians, leghiscj…) prime che furlans. Gjavât il vê scrit la ultime opare prime di murî par furlan (par Maniacco la racuelte «Oltris»).
Une storie che e domande di jessi contade e cumò l’imprest al sarès: e varès di rispuindiji la Universitât dal Friûl ma, magari cussì no, cheste domande e somee no scoltade.
Dree Venier
BASTIAN CONTRARI. Tito Maniacco e i furlans: sono pardabon cence storie?............
Apene finidis lis celebrazions sui gjornâi pe disparide di Carli Sgorlon, une altre brute gnove e je vignude a segnâ la culture furlane: la muart di Tito Maniacco, scritôr, inteletuâl e autôr di variis libris su la storie furlane.


text:
Chest an a colin i 1300 agns de nassite di Pauli Diacun, cence nissun dubi une des figuris plui impuartantis no dome de storie dal Friûl, ma de Europe interie, protagonist insiemi a Paulin di Aquilee di chê riforme clamade carolingje che e à cambiât i destins dal imperi tirât sù di Carli il Grant, pandint une gnove rinassite culturâl che e tignive cetant di cont la storie, la filosofie e la art in gjenar. No si sa di precîs cuant che al è nassût Pauli Diacun, ma lis convenzions a àn stabilît tra il 720 e il 730, cjapant la prime date come buine, a Cividât dal Friûl. Di famee langobarde, al è in Friûl che al à fat i siei prins studis impuartants di grêc e di latin, prime di inviâsi a Pavie – indulà che si crôt che al vedi cjapât il titul di “diacun” – e daspò a Benevent, Rome, Aquisgrane – li di Carli il Grant – par finî la sô vite tal munistîr di Montecassino, tal 799, prime di viodi incoronât il “so” re tant che imperadôr dal Sacri Roman Imperi. Gramatic, poete, storic e music, dal sigûr tal sens di teoric e cognossidôr des speculazions filosofichis leadis ai suns. Al è lui, in graciis di Guido d’Arezzo che tal decim secul al à tignût cont di lui pe teorizazion de “man guidoniane”, util pe memorizazion des melodiis, l’inventôr dal non des notis musicâls. Il do, re mi e vie indenant, di fat, a derivin dal Imni a Sant Zuan “Ut queant laxis”, indulà che la prime silabe di ogni viers e ripuarte apont il non des notis dal esacuardi in sucession. Une grande paternitât che e merete di jessi ricuardade, insiemi ae sô grande produzion che e contemple la famose “Historia Langobardorum”, la “Vita Gregorii Magni”, la “Historia Romana”, manuâi di storie tra i plui lets inte Ete di Mieç. E inmò, poesiis racueltis intai “Carmina”, e inte liturgjie si ricuarde l'”Omiliari” e forsit ancje il “Sacramentari”.
No si pues no memoreâ cheste grande personalitât, e al displâs cetant di no sintî nuie in merit par un programe, zornadis di studi o altris ativitâts leadis a scuvierzi e riscuvierzi Pauli Diacun intun inovâl cussì impuartant. Al jere il 1999, tai 1200 agns de sô muart, cuant che al è stât fat un congrès internazionâl di studis a lui dedicât, tra Cividât dal Friûl e Butinins di Muimans. L’ultin sul so cont, 21 agns fa. Al è propit il câs di recuperâ il timp pierdût, tal non di un grant esempli, universâl, fi dal nestri Friûl. ❚


text:
La strategjie de Regjon, fin cumò, e je basade suntune aleance tra Friûl e Triest che e fâs dal coridôr Adriatic-Baltic, direzion di trafics essenziâl tra Nord e Sud, une risorse. Sul coridôr (chel percors feroviari a alte capacitât che, in regjon, si poie su la ferovie Pontebane Udin-Tarvis e, intune otiche di intermodalitât, sul puart di Triest) a son logadis diviersis zonis industriâls dal Friûl centrâl (vuê dadis adun intun gnûf Consorzi), che a podaressin disfrutâ cheste circostance ancje par tirâ dongje gnovis ativitâts industriâls. Ma par che il progjet “Puart-Regjon” – là che lis ativitâts tai imbarcjadôrs a son integradis cun chês dai interpuarts intal teritori dilunc des dorsâls feroviariis sot de regjie de Autoritât di sisteme portuâl dal mâr Adriatic orientâl – nol sedi dome che une servitût di passaç a pro di Triest, e covente une plui fuarte capacitât strategjiche dal Friûl di cirî di otignî i propris obietîfs, Friûl che al à di vê une rapresentance impuartante tes struturis decisionâls.
In gracie dal status di zone francje, il puart triestin al à cognossût une espansion inedite, soredut pe intermodalitât feroviarie di ciertis marcjanziis. Lis impresis furlanis, però, no son rivadis a zovâsi cuissà ce ad implen di chest fatôr competitîf. Alc si môf. “L’interpuart di Çarvignan al è bielzà plen”, al dîs Zeno D’Agostino, president de Autoritât portuâl di Triest, che e anunzie l’esperiment di convois dal interpuart furlan cun colegaments al puart triestin. «Çarvignan al deventarà un hub feroviari di riferiment». Di fat, sot de regjie di Triest. Duncje, il Friûl aial dome di sperâ intes ricjadudis positivis dal disvilup dal puart julian o puedial zuiâ une part di protagonist? E cui indi puartaraial indenant lis istancis?


text:
Par José Saramago, premi Nobel pe leterature intal 1998, «i scritôrs a crein la leterature nazionâl, intant che i tradutôrs a fasin universâl la leterature». E par chest, si à di vêur agrât. Provait a pensâi parsore: trops sono in stât di lei lis oparis leterariis di autoris e autôrs forescj inte lôr lenghe origjinâl? Se no si à cheste competence, si afidisi ae cognossince e ae cure di tradutoris e tradutôrs che a rindin comprensibilis chês oparis, che a vierzin orizonts, che a mostrin monts che se di no a restaressin scognossûts, che a permetin di jentrâ in contat cun altris culturis.
◆ Si pues pensâ al tradutôr tant che al interprete che si svicine a un spartît za scrit che i mancje il sun, il flât. Il so compit al è chel di tornâi la musiche. Par fâlu, rispietant la opare par chel che e je, par rindint il biel e il brut, la grandece e i limits, a vuelin empatie, flessibilitât, atenzion, rivuart. Cualitâts che no mancjin a Elisa Copetti, tradutore par talian des lenghis cravuate e serbe, apassionade e di grande sensibilitât, laureade in Traduzion leterarie te Universitât dal Friûl, li che di cualchi an e insegne lis stessis lenghis.
◆ Origjinarie di Vençon, Elisa e je cressude intune tiere di frontiere, plurilengâl e multiculturâl, che, bande Est, e à tiessût intal timp leams profonts, tignint viert il dialic e il confront tra culturis che un confin, cun dut ce che si puartave daûr, al varès volût dineâ. Passâ chel confin e fevelâ lis lenghis dai lûcs dongje de tô tiere «al è normâl» pe tradutore furlane.
◆ Tancj i fîi che le pein ai Balcans. «In Bosgne forsit o vin ancjemò parincj dissendents di un emigrant de famee, ma cjatâju al è complicât», e conte Elisa, che e va indevant cui ricuarts. «O jeri une frute intai agns Novante, dilunc dal assedi teribil a Sarajevo. Mi visi clarementri di un grup di ativiscj dal gno paîs che al puartave jutoris ae int di Tuzla, a un centenâr di chilometris de capitâl de Bosgne e Erzegovine, e mi impensi che in famee o impachetavin zugatui pai fruts di chê tiere e par chei scjampâts de vuere che a jerin lâts a stâ a Çarvignan. Ur ai puartave la mestre Miriam Calderari, che nus fevelave di lôr». Pôcs agns dopo, «o jeri a manifestâ a Davian, di dulà che a partivin i avions de Nato che a levin a bombardâ Belgrât».
◆ Inmagade de ex Jugoslavie, intal moment di sielzi i studis universitaris, l’incuintri cul dipartiment di Slavistiche a Udin: «Mi soi sintude subit a cjase, o vevi cjatât il gno puest». Al è il principi di un percors che le puarte viers de traduzion leterarie. «O ai tacât a voltâ tescj teatrâi, a colaborâ cu la riviste “Comunicare Letteratura” e po, in gracie de mê professore Alice Parmeggiani, vôs taliane di tancj autôrs balcanics, al è rivât il prin romanç di tradusi». E dopo di chel, tancj altris, passe cuindis. In Avrîl, e jessarà, par Bottega Errante Edizioni, la sô ultime vore: la traduzion di “L’ascensore di Prijedor” di Darko Cvijetić, romanç curt e poetic sul efiet de ultime vuere viodût dentri di un condomini socialist.
◆ Chel dal tradusi al è un mistîr «artesanâl, di precision», che si compon di tantis competencis e che al previôt l’ûs di tecnichis e di pratichis che si afinin cul timp, cu la esperience, e di imprescj che si imparin a doprâ simpri miôr. Ma no je “dome” cuistion di voltâ une peraule di une lenghe a chê altre, par chel al baste Google Translate, il servizi di traduzion automatiche multilengâl di sucès svilupât de multinazionâl americane.
◆ Tradusi al è savê, e al è ancje imparâ. Parcè che no esist traduzion cence mediazion culturâl, ma par mediâ tu âs di capî e par capî, se no tu sâs, tu âs di imparâ – ancje metintti in dialic cun altris – in plui che sintî. «Par solit o lei il romanç un pâr di voltis prime di tacâ a voltâlu, un lavôr che o fâs pal plui la sere, sul tart, intal cidin dal gno studi. Cuant che o ai finît, lu lassi polsâ e daspò lu torni a cjapâ in man. No soi mai dal dut sodisfate. Mi confronti cun colaboradôrs e altris tradutôrs. Par me al è une vore impuartant creâ une rêt». Elisa si met al servizi dal test e di cui che lu à componût. «E je une cuistion di rispiet». La scriture di chei altris no si à di savoltâ, mantignintint i atrats, ma ancje lis pecjis. E ta cheste otiche, «un moment cetant preziôs al è il confront cui autôrs, che a àn la pussibilitât di capî cemût che o lavori e, de bande mê, o ai la oportunitât di cognossiju, di sclarî aspiets che no mi son clârs, di decidi insiemi une espression di doprâ. A nassin ancje rapuarts une vore biei tant che cun Olja Savicˇevic´ Ivancˇevic´, scritore e poetesse che e sa piturâ ben la Cravuazie contemporanie e i siei paisaçs umans, massime lis feminis: libaris e un pôc ribelis, veris. Lu fâs cuntune lenghe urbane, cuntun stîl e tramis che mi àn concuistade. Voltâ il so prin romanç, “Addio, cowboy”, al è stât un moment di svolt intal gno percors professionâl».
◆ Un lavôr, chel dal tradusi, impegnatîf e impuartant, che al domande ricercjis, aprofondiments, la cognossince dal contest, ancje gjeografic, li che e nas e si davuelç la storie («Se no lu ai za visitât e no pues fâlu, o sgarfi in rêt par vê une idee precise e podêlu imagjinâ»), ma che nol è tignût te juste considerazion. Tant che, da rest, ogni mistîr che al à a ce fâ cu la culture. Intal forest i tradutôrs a son paiâts tant di plui che in Italie e a gjoldin di royalties su lis venditis dai libris voltâts. «Vivi di traduzions al è une vore dificil e jo o lavori cun lenghis che a son di nicje, pôc frecuentadis sul marcjât talian». E cussì Elisa si divît tra lis traduzions, «che a restin la mê passion, ancje se o ai vût la tentazion di molâ dut», l’insegnament e l’impegn te cjase editore furlane Bottega Errante Edizioni dulà che si interesse di ricercje e selezion di gnûfs titui e dai rapuarts cun autôrs forescj, agjenziis e cjasis editoris, e naturalmentri di traduzions. Pal avignî, «lant daûr de mê passion, mi plasarès lavorâ cuntun dramaturc par adatâ une traduzion ae sene e voltâ poesiis, tornant a cjapâ sù un filon che o ai dome tocjât agns indaûr».
◆ E nol è di escludi che tes prossimis voris no jentri la lenghe furlane. «I vuei ben al furlan, lu insegni aes mês dôs frutis. O varès gust che e fos plui in bon acet ancje de bande di cui che lu fevele», e dîs la tradutore, pronte a puartâ il so contribût. «Mi plasarès voltâ par furlan tescj scrits tes lenghis che o frecuenti».
◆ Intant, tacant dai 17 di Març, Elisa e tignarà un laboratori in trê incuintris ae scuvierte de traduzion editoriâl cuntune ospite innomenade, Ilide Carmignani, cognossude massime pes sôs traduzions par talian di Roberto Bolaño e Luis Sepúlveda (informazions sul sît www.bottegaerrante.it). ❚
Elisa Copetti, artesane de peraule, e vierç orizonts bande EstErika Adami
Par José Saramago, premi Nobel pe leterature intal 1998, «i scritôrs a crein la leterature nazionâl, intant che i tradutôrs a fasin universâl la leterature». E par chest, si à di vêur agrât. Provait a pensâi parsore: trops sono in stât di lei lis oparis leterariis di autoris e autôrs forescj inte lôr lenghe origjinâl? Se no si à cheste competence, si afidisi ae cognossince e ae cure di tradutoris e tradutôrs che a rindin comprensibilis chês oparis, che a vierzin orizonts, che a mostrin monts che se di no a restaressin scognossûts, che a permetin di jentrâ in contat cun altris culturis.


text:
Di storiis di furlans di sucès ator pal mont a ’nt vin letis e scoltadis un grum. Cheste volte a ’nd è une in particolâr curiose. Varessiso mai pensât che la tradizion dai purcitârs furlans e podès rivâ fintremai tai Caraibi? Alore, cumò us contìn ce che al è rivât a fâ Meni Forgjarin, 79 primeveris, nassût a Tumieç, di un pâr di agns deventât mestri purcitâr pai Gjamaicans, popolazion tropicâl in aparence lontane dai nestris guscj in fat di cusine, ma che invezit e va mate pes cjars di purcit, cuetis soredut in maniere “Jerk”, vâl a dî su la gridele, marinade intun messedot di cevolis, tim, piment, canele, nole moscjade, sâl e pevar: un plat, tra l’altri, di chei preferîts dal coridôr olimpionic Usain Bolt.
“Di cuant che mê fie e à maridât un gjamaican tai agns Novante, jo o ai tacât a vignî in vacance in cheste isole dai Caraibi – nus à contât Meni cuant che lu vin cjatât, cuasi par câs, a Negril, la localitât turistiche par antonomasie de Gjamaiche, pognete inte cueste ocidentâl – e cuant che i amîs di gno zinar a àn savût che o fasevi il becjâr, a àn tacât a domandâmi i trucs dal mistîr…”
Meni Forgjarin al jere lât vie de Cjargne come emigrant dal 1965, a trente agns, sielzint tant che mete il Canadà: “Di frut o vevi imparât a macelâ de famee Laris (Larice) di Damâr – al va indenant a contâ braurôs, cul so furlan miscliçât al inglês – po dopo, mi vevin spedît a Lienz in Austrie par perfezionâ la tecniche; duncje, cuant che o soi tornât in Cjargne, o ai vierte une becjarie a Damâr”. A un ciert pont de sô vite, Meni si è separât de femine, decidint di cambiâ vite, e par chest al è partît par lâ di chê altre bande dal mont. “O soi rivât in Canadà che al neveave che Diu la mandave. O ai tacât a fâ diviers lavoruts, cuant che une famee di “Business man” si è inacuarte che o preparavi bistechis ecezionâls e, a chel pont, il lavôr di becjâr nol è mai mancjât”.
Tal 1994, il prin viaç in Gjamaiche e la scuvierte di une tiere spetacolâr, tant che Meni – di chê volte – al torne in Canadà il mancul pussibil. “Un paradîs, no podevi tirâmi indaûr cuant che mi a àn domandât di dâur une man”. Cumò, in dì di vuê, al colabore cuntune struture pôc fûr Negril: insiemi al so soci in afârs e a un pâr di dipendents al è rivât – pensait voaltris – a macelâ une sessantine di bestiis in dì. Dal rest, a son tantis lis richiestis che a rivin dai ristoradôrs de zone. Meni però si è inacuart che i gjamaicans a àn masse premure e a fasin fadie a capî che la cjar e à di vê une frolidure di almancul une setemane. Dut câs, nol prepare dome tais par bistechis ma al à tacât a preparâ ancje luianiis e socol, cu la ambizion di rivâ une dì a fâ salams, slargjant il macel cuntune stanzie di fumadure. ❚
David Zanirato
Meni, Il purcitâr cjargnel in Gjamaiche............
Di storiis di furlans di sucès ator pal mont a ’nt vin letis e scoltadis un grum. Cheste volte a ’nd è une in particolâr curiose. Varessiso mai pensât che la tradizion dai purcitârs furlans e podès rivâ fintremai tai Caraibi? Alore, cumò us contìn ce che al è rivât a fâ Meni Forgjarin, 79 primeveris, nassût a Tumieç, di un pâr di agns deventât mestri purcitâr pai Gjamaicans, popolazion tropicâl in aparence lontane dai nestris guscj in fat di cusine, ma che invezit e va mate pes cjars di purcit, cuetis soredut in maniere “Jerk”, vâl a dî su la gridele, marinade intun messedot di cevolis, tim, piment, canele, nole moscjade, sâl e pevar: un plat, tra l’altri, di chei preferîts dal coridôr olimpionic Usain Bolt.


text:
Al somee propit che la propueste di un Teatri stabil furlan e sedi deventade une comedie cence fin, viodût che dopo plui di trente agns di propuestis, cun imburidis entusiastis e zirucaments a cessecûl, no si sin ancjemò sclaudâts dal pont di partence. No cate lis promessis di inizi mandât di bande de gnove aministrazion dal Comun di Udin, di fat, la situazion e pareve jessisi impastanade sot di un grum di cjartis, tant di scunî fintremai Bepi Agostinis, partidant salt e cence padin che al à metude la sô vite al servizi di chê che e jere une volontât di Nico Pepe e che passe 10 agns indaûr al veve rivât a cjapâ sù ben 4500 firmis pe petizion presentade al Consei regjonâl.
La gnove formazion dal consei di aministrazion de Fondazion Teatri Gnûf Zuan di Udin, dut câs, e fâs ben sperâ, viodût che la Zonte Fontanini e à fat i nons di esponents une vore familiârs al Teatron (daûr dal Statût de Fondazion, che al è stât modificât di resint par vie de sopression des Provinciis, dai 5 components dal Cda, trê conseîrs a vegnin nomenâts dal Comun di Udin e chei altris doi de Regjon). A part Paolo Foramitti, di fat, Claudia Giorgiutti e Giovanni Nistri a vevin za fat part dal Cda par doi mandâts, dal 2009 al 2014. Nistri, in particolâr, al jere stât vicepresident in dutis dôs lis ocasions: une buine scuele par chel che, a tacâ dai 3 di Dicembar stâts, al è deventât il gnûf president de Fondazion.
La sielte e cole ben, viodût che Giovanni Nistri nol è di prin pêl, cuant che si fevele di teatri, e no dome pe esperience fate tal consei di aministrazion, ma ancje pal so passât e presint di atôr, prime cun Federico Esposito tai agns Sessante, dopo cun Rodolfo Castiglione e cul Piccolo Teatro Città di Udine, cumò cui amatoriâi di Baraban. Ducj chescj agns parsore e ator dai palcs lu fasin il candidât ideâl par tignî lis brenis de Fondazion, ancje par chel che al tocje la lenghe furlane, che al à doprade cetantis voltis in sene (un dai siei riferiments al è Luigi Candoni) e che al è un teme che i sta a cûr ae Zonte udinese.
Jenfri lis primis declarazions, cun di fat, e salte al voli la intenzion di inviâ la produzion di spetacui par furlan, cuntune atenzion ae contemporaneitât e aes gnovis formis di espression, magari in colaborazion cun altris realtâts locâls. Biadelore, il dât al è stât tirât di gnûf, ma al è ancjemò masse adore par capî cuâi numars che a podaran saltâ fûr. La produzion teatrâl, dut câs, no sarà dade in man ae Fondazion in maniere direte: tai mês a vignî si darà dongje une associazion di pueste, cun ents e sogjets che a lavorin bielzà tal mont dal spetacul e de culture furlane. Daspò, i tocjarà a chest comitât di sielzi modalitâts e ideis par puartâ indenant il progjet.
Il tendon al è ancjemò sbassât, duncje, ma di là des cuintis i tecnics a son daûr a lavorâ: di bande nestre, o tignarìn stazade la situazion par jessi pronts a cjapâ puest a pene che lis primis lûs a tacaran a impiâsi. (s.f.) ❚
Spazi ai spetacui in lenghe............
Al somee propit che la propueste di un Teatri stabil furlan e sedi deventade une comedie cence fin, viodût che dopo plui di trente agns di propuestis, cun imburidis entusiastis e zirucaments a cessecûl, no si sin ancjemò sclaudâts dal pont di partence. No cate lis promessis di inizi mandât di bande de gnove aministrazion dal Comun di Udin, di fat, la situazion e pareve jessisi impastanade sot di un grum di cjartis, tant di scunî fintremai Bepi Agostinis, partidant salt e cence padin che al à metude la sô vite al servizi di chê che e jere une volontât di Nico Pepe e che passe 10 agns indaûr al veve rivât a cjapâ sù ben 4500 firmis pe petizion presentade al Consei regjonâl.


text:
Tradizioni religiose del Friuli. Usi del ciclo liturgico e consuetudini popolari (Editoriale Programma 2017, 273 pagjinis), al è l’ultin libri che Mario Martinis, espert di demo-etnoatropologjie e grant passionât di lenghe e culture furlane, al à publicât su lis tradizions de nestre tiere. In cheste publicazion a vegnin elencadis e contadis cetantis formis rituâls tipichis dal Friûl, come la benedizion de aghe te vee de Epifanie, la Messe dal Spadon di Cividât, la Messe dal Talar di Glemone, il Miercus de cinise, Cuaresime, la Domenie des Palmis, il Vinars Sant, Nadâl, la Sense, lis Rogazions, la Bussade des crôs e vie disint. Pratichementri dutis, zontant a chestis funzions liturgjichis e paraliturgjichis, storiis des vitis dai sants, il mût di celebrâlis e altris cerimoniis propriis de comunitât furlane, che di lûc in lûc si caraterizin par funzions e crodincis propriis.
Dedicât ae memorie di pre Checo Placerean, il libri al è vendût insiemi cul Messaggero Veneto, ma si pues comprâlu ancje vie internet o cjatâlu intes librariis. A sostignî la publicazion a son stâts il Comun di Montenârs e la Provincie di Udin, che e à curât la presentazion intal Salon dal Consei provinciâl di Udin ai prins di Avrîl, in presince dal vicepresident de Provincie di Udin Franco Mattiussi, dal sindic di Montenârs Claudio Sandruvi, dal gjornalist dal Messaggero Veneto Paolo Medeossi e dal autôr.
Une enciclopedie de religjositât furlane, un patrimoni impuartant di no dismenteâ, come che al scrîf Angelo Floramo inte introduzion: «Mario Martinis al stupìs ancjemò une volte pe atenzion che al sa dedicâ a une ricercje dedicade e al stes timp passionade come cheste. Al va cirint cun sapience e atenzion ce che si cjate daûr dai cults agjiografics, tirant sù vêl dopo vêl ducj i sediments de “pietas” popolâr par esaminâ lis lidrîs plui profondis». ❚
✒ Alessio Screm


text:
Contatto web
Cui che o sin
IL CÔR FEMINÎL PLOE DI ROSIS
Il côr feminîl "Ploe di rosis" di Grions di Sedean al nas tal 1997, sburtât de volontât di animâ il servizi liturgjic de sô comunitât e dal interès dal Sindic Corrado Olivo.
Il so non al è stât sielt leint la poesie "Ploe di rosis", de poete Francesca Nimis, origjinarie di Palme, che e je vivude dal 1874 al 1959.
"Ploe di rosis"
"Tu vignivis jù pe braide,
"cjantuçant a mieze vôs;
"la musute blancje e rosse,
"il biel voli pinsirôs.
"Tal moment che tu passavis
"sot il cjariesar in flôr,
"come flocs di nêf lis fueis,
"ti an svolât ator, ator.
"Ploe di rosis je fortune -
"jo ti ai dite di lontan!...
Tu mi sês corude incuintri,
"sin lâts vie cjapâts par man.
In chescj viers, lis coristis si son spieladis tant che côr zovin, fresc e cu la volontât di stâ insiemi cirint di meti dongje alc di biel pal lôr piçul paîs.
In chescj agns di ativitât, il côr, nol à dome cjapât part in maniere ative aes liturgjiis de sô comunitât, ma al à partecipât a diviers incuintris corâls, in particolâr o ricuardìn: lis tantis edizions de Rassegne de Vierte e "Cantiamo il Natale" inmaneadis dal Comun di Sedean, lis liturgjiis par furlan li dal Oratori de Puritât di Udin, la "Lucciolata per la Via di Natale" a San Lurinç, la Fraternitât Sacerdotâl di Udin, la colaborazion cu la Associazion Culturâl "pari David Maria Turoldo" di Coder, i Congrès dai Pueri Cantores a Spilimberc, Cividât, Udin e Aquilee, il conciert "Cantando, cantando in girotondo" promovût de Union Societât Corâls dal Friûl Vignesie Julie e il pelegrinaç a Barbane.
Dal 2001, in ocasion de fieste che e ven fate par Sante Ane, une fieste une vore sintude de comunitât di Grions, il côr al met adun il conciert "Insieme...cantando", cun chê di promovi il cjant e la musiche e cun chê di fâ cognossi lis altris realtâts musicâls che si cjatin ator. Cun di plui, il conciert al è simpri a caratar benefic.
Il repertori al cjape dentri soredut musiche sacre, di autôrs modernis e di chei dal dì di vuê, cuntune atenzion particolâr pai tocs in lenghe furlane sedi de tradizion che dai compositôrs modernis.
Il côr atuâl al è fat di: Vittorina Cargnelli, Tanya Del Bianco, Mariarosa Della Vedova, Ambra Di Fant, Roberta Grillo, Giada Gris, Giada Piccolotto, Luciana Pizzuto, Rita Prenassi, Alessia Valoppi.
Fin dal imprin de sô costituzion il côr al è diret de dotore Nada Minuzzi. La insegnante e à scomençât i studis musicâi di pianoforte li de Associazion musicâl e culturâl "Armonie" di Sedean, po si è laureade in Conservazion dai bens culturâi di direzion musicâl, e à frecuentât cors di cjant gregorian e di musiche contemporanie. Invezit i organiscj a son: Gabriele Cecco e Daniele Giacomuzzi. Ducj doi a àn finît i studis musicâi di pianoforte cul mestri Luciano Turello li de Associazion musicâl e culturâl "Armonie".


text:
«O sin fers di trê agns: cumò vonde»: a son chestis lis peraulis che a puedin fâ un struc svelt de opinion de plui part de int che e à cjapât part ae Assemblee dulà che si à cirût di fâ il pont su la situazion de lenghe furlane. A jerin un grum – trente e passe – i iscrits a fevelâ tai Stâts Gjenerâi dal furlan intal auditorium de Regjon di vie Sabbadini, ma cetante di plui e jere la int intervignude. Presints a jerin i dirigjents dal ent regjonâl Augusto Viola e Giuseppe Napoli, e il responsabil organizatîf pe tutele e la valorizazion dal furlan William Cisilino, ma ancje il president de Arlef, Agjenzie regjonâl pe lenghe furlane, Lorenzo Zanon. Plui significatîf il cjapitul politic: pôcs (ancje se par sigûr bogns) i nons di segnalâ. A jerin culì dome il sindic di Faedis e rapresentant de Associazion dai Comuns Cristiano Shaurli e l’assessôr provinciâl ae Culture de Provincie di Udin Elena Lizzi e i conseîrs regjonâi Annamaria Menosso e Roberto Novelli.
POLITICS ASSENTS_ Il president de Filologjiche Lorenzo Pelizzo al à vût bon zûc in cheste situazion a fevelâ di un disinterès de classe politiche furlane pe nestre lenghe. Propit intun moment dulà che il câs de mancjade inclusion dal furlan intal contrat di servizi Rai al varès di stiçâ une solevazion bipartisan in ducj chei che a crodin che la lenghe e sedi un valôr, la presince politiche e je stade pardabon sclagne. No si pues dî la stesse robe pes associazions e pai operators de scuele e de comunicazion, che a àn volût jemplâ la sale cu la lôr sperance di pandi lis lôr dibisugnis e vê, se si podeve, novitâts positivis.
DIFICOLTÂTS COGNOSSUDIS_ E i problemis che a son vignûts fûr a son simpri chei, a partî des risorsis che a van simpri al mancul, dal personâl che al varès di jessi formât, par rivâ ai sportei che a van fats funzionâ miôr e ai investiments par tignî cont de ocupazion che la lenghe furlane e à viodût nassi su la sô tutele. A partî de plante organiche de Arlef, la Agjenzie che e varès di tutelâ la lenghe ma e je di un pieç sot organic. E cence nuie, nol devente nuie.
Walter Tomada
ATUALITÂT – Vonde cjacaris............
«O sin fers di trê agns: cumò vonde»: a son chestis lis peraulis che a puedin fâ un struc svelt de opinion de plui part de int che e à cjapât part ae Assemblee dulà che si à cirût di fâ il pont su la situazion de lenghe furlane. A jerin un grum – trente e passe – i iscrits a fevelâ tai Stâts Gjenerâi dal furlan intal auditorium de Regjon di vie Sabbadini, ma cetante di plui e jere la int intervignude. Presints a jerin i dirigjents dal ent regjonâl Augusto Viola e Giuseppe Napoli, e il responsabil organizatîf pe tutele e la valorizazion dal furlan William Cisilino, ma ancje il president de Arlef, Agjenzie regjonâl pe lenghe furlane, Lorenzo Zanon. Plui significatîf il cjapitul politic: pôcs (ancje se par sigûr bogns) i nons di segnalâ. A jerin culì dome il sindic di Faedis e rapresentant de Associazion dai Comuns Cristiano Shaurli e l’assessôr provinciâl ae Culture de Provincie di Udin Elena Lizzi e i conseîrs regjonâi Annamaria Menosso e Roberto Novelli.


text:
Mai – PRIME PAGJINE. EDITORIÂL – Tutelâ il paisaç par salvâ la memorie / Cungjò, Provincie di Udin! / PAGJINE 2 – Angela Felice, une vite pal teatri e pai zovins / La liceâl cu la voie di cambiâ il mont / GNOVIS. La cuintristorie di Floramo a Muçane par “Vino di lei?” | I volums de Patrie dal Friûl al Salon dal libri di Turin / PAGJINE 3 – «President Fedriga, ti scrîf…» / «Sanitât, conzelâ la riforme e cambiâ rote» / «Decentrâ e je cuistion di sorevivence» / «La Regjon che e torni a jessi motôr di disvilup» / PAGJINE 4 – Ospits di int… venite? / Schneider: «No valorizìn la nestre unicitât culturâl» / PAGJINE 5 – La odissee di un potenziâl turist interessât al Friûl multiculturâl / PAGJINE 6 – Il zafaran al met lidrîs simpri plui in Friûl / LA RICETE. Taiadeis cul speck, lidric ros e zafaran / PAGJINE 7 – La Universitât che e dismentee lidrîs e profetis / Scarpets, une art dute feminîl / PAGJINE 8 – PAÎS BASC. ETA, la storiche organizazion armade indipendentiste, si disfe in maniere definitive / SLOVENIE. Al vôt cuntune setemane di anticip / AUSTRIE. Ancje par preâ si scuen paiâ! / PAGJINE 9 – A scuele di politiche linguistiche. A Udin docents di dut il mont / “In alt o fradis” al sarà presentât in Setembar / PAGJINE 10 – Paolo Forte al conte il so Friûl “Al Buio” / Bràul, passe vincj agns di musiche sui palcs dal Friûl e no dome / I LIBRIS SIMPRI BOGNS. Une cjalade, cui voi di cumò, sul mont di une volte / NO PAR FURLAN, MA BOGNS. La utopie irlandese di Bobby Sands / PAGJINE 11 – I COLÔRS E LIS FORMIS DE STORIE: UN VIAÇ INTE ART DAL FRIÛL. Il manifest, segnât cul sanc, pe concuiste dignitose de Autonomie | La ore dal riviel. Il popul al ocupe la tiere / Un orghin gnûf di indreçament par definî la strategjie dal avignî / PAGJINE 12 – LIS PARABULIS DI PRE ANTONI. La stele e la viole / NO SON PERAULIS PAR VECJOS. Complotiscj / CE FÂ? Sant Zuan a Çurçuvint / COGNONS DAL FRIÛL / NETITI LA LENGHE //
*** I articui a son disponibii fracant sul titul. Buine leture.


text:
Cara Anna,
Domenica 25 San Marco
Tralascio ogni mio lavoro da fare
per venirti a ritrovare
preparati in un profondo scuro
che il matrimonio sarà sicuro.
Anute e cjalave e tornave a cjalâ il sfuei che e veve cjatât prin di lâ a regolâ la vacje, mieç fûr e mieç dentri de buchete des letaris.
E jere sigure che al fos par jê.
Sul daûr e jere disegnade la strade dai Vieris, pôc plui innà dal edificis des scuelis, e il boscut di sô agne, pene fûr dal borc, cuntun schiribiç di un om e une femine framieç dai morâi. No coventave jessi studiâts par savê ce che a volevin dî chês peraulis, soredut suspietant cui che lu veve mandât. In ogni mût e veve di consultâsi cun Sese, par jessi sigure, se no altri, dal cuant.
Si che duncje, la dì di San Marc, pene che il scûr al veve poiât la man sui veris di cjase, e veve tirât fûr une scuse par sô mari, che le veve cjalade cuntune muse strane, e e jere lade in tal bosc.
Il clip de Vierte al puartave cun sè il nulôr des violis çuetis e dai pestelacs, e come che si spietave, di framieç des agacis e dai rôi, velu li che al jere saltât fûr un om.
I doi si cjalarin par un biel pôc.
Jê e jere picinine, cuntune muse inviade al ridi e i cjavei ros che a sflamiavin tal clâr di lune. Lui al veve il cjapiel in man, e al tignive il cjâf bas, come se si vergognâs di alc. La stature grandonone però, e permeteve di viodi distês che al jere content di fâ pôre.
«Gjovanin?» e domandà jê cuntun trimâ de vôs.
«Sì, soi jo. Ti ese plasude la poesie?»
Jê i rispuindè di sì, e lui i disè che i faseve plasê, ancje se nissun di lôr al saveve scrivi e lei.
E no si bussarin neancje.
A jerin ducj i doi daûr a pensâ, un di chel al altri, che al jere une vore, ma une vore plui biel di come che s’al jerin imagjinât.
Si sposarin doi mês dopo, ma za ta chê sere li, che si jerin viodûts pe prime volte, Anute e veve cjatât la cjase in fieste, plene di parincj e cuntun cjapon in taule.
Da rest, Sese, no jere dome la uniche a savê lei, ma ancje la plui peteçone dal paîs.
di Raffaele Serafini
Contis dal Ostîr


text:
Il libri di Tubie
Il libri di Tubie al conte la storie di une famee israelitiche, depuartade a Ninive in Assirie, dal 722 p.d.C. Une famee componude dal pari, Tubie, de mari, Ane, e di un fi, Tubiute. Il non dal pari e dal fi a vuelin dî “Il Signôr al è il gno ben”.
Tubie, om di religjon e di caritât, al devente vuarp. A Ecbatane e vîf Sare, la fie di un so parint, ch’e je disperade parcè che il demoni Asmodeo i à fats murî siet oms, ducj te prime gnot di gnocis. La preiere di chescj doi juscj, Tubie e Sare, e ven scoltade di Diu, ch’al mande il so agnul Rafael a comedâ dut par che si palesi il boncûr e la fedeltât di Diu tai confronts de int buine.
Come gjenar leterari di cheste tragjedie finide in ben, o sin sul stamp des contis dai patriarcjis de Gjenesi.
Il libri al è stât scrit in ebraic o in aramaic, però l’origjinâl al è lât pierdût e si à scugnût lavorâ su lis traduzions, no dutis fedelis o leterâls. Di chi la diference che si pò cjatâ fra une edizion e un’altre.
Sul autôr no si sa nuie di precîs. Prime di scomparî dai lôr vôi, Rafael ur dîs ai siei amîs: “Scrivêt dut ce che us è sucedût” (12,20) e subit dopo si dîs che Tubie “al scrivè” (13,1). Nol è dit però che i autôrs dal libri a sedin i protagoniscj o un dai doi, ancje parcè che i fats a son viodûts in lontanance, cui contors malsigûrs. Une cuintriprove che il libri al sedi stât scrit une vore in ca al è il fat che lu àn metût fra chei clamâts “deuterocanonics”, che il gjudaisim palestinês no ju acete.
Si pò duncje fevelâ di un autôr cence non, vivût une vore dopo dal esili, ch’al à tirade dongje cualchi tradizion viere e le à metude jù cun intent edificant. La glesie lu à simpri considerât ispirât e fasint part dal cjanul.
L’impuartance di chest libri e je soredut religjose e morâl e ogni pagjine e traspire umanitât e pietât. Fra ducj i libris dal VT al è chel ch’al presente cun plui clarece il matrimoni come une union sante. Un libri de famee e pe famee, ch’al va let e gjoldût cun chel spirt ch’al è stât scrit, cence pierdisi masse in cuistions esegjetichis o critichis.


text:
Cuarp Forestâl de Regjon autonome Friûl - Vignesie Julie
Il Cuarp Forestâl de Regjon autonome Friûl - Vignesie Julie (par talian Corpo forestale della Regione autonoma Friuli - Venezia Giulia, par sloven Gozdarska policija Avtonomne dežele Furlanija - Julijska Krajina, par todesc Landesforstdienst der Autonome Region Friaul - Julisch Venetien) al è un cuarp di polizie de Regjon Friûl-Vignesie Julie cun funzions di vuardie e contrôl intal setôr forestâl. Al dipint dal assessôrs e risorsis agroalimentârs, forestâls, itichis e di mont de regjon. Al fo istituît cun la Leç Regjonâl dai 10 di Novembar 1969, n. 36.


text:
Free Online Electronic Schematic Search Engine - enter make and/or model
Free Electronic Schematics
Acoustic Schematic Diagrams • Altec Lansing Schematics • Ampeg Schematic Diagrams • Amplifier Schematics • AKG Schematic Diagrams • Bass Schematic Diagrams • BC Rich Schematics • Bogen Schematics • Bogner Schematics • Boss Schematic Diagrams • Bryston Amplifier Schematics • Carlsbro Amp Schematics • Crate Schematics • Carver Schematics • Carvin Schematics • Crossover Wiring Diagram • Crown Amplifier Schematics • Danelectro Schematics • DOD Schematics • Electric Guitar Wiring Diagram • Electro Harmonix Schematics • Elk Amp Schematics • Engl Schematic Diagrams • Epiphone Schematic Diagrams • Fender Schematic Diagrams • Gallien Krueger Amp Schematics • Gibson Schematic Diagrams • Guild Amp Schematics • Guitar Schematic Diagrams • Guitar Pedal Schematics • Hammond Schematic Diagrams • Harmon Kardon Schematics • Hartke Amplifier Schematics • Heathkit Schematics • Hiwatt Schematic Diagrams • Hughes and Kettner Schematics • Ibanez Schematics • IC Pinouts • Kay Schematics • Keyboard Schematics • Kustom Schematic Diagrams • London City Schematics • Laney Schematic Diagrams • Leslie Schematic Diagrams • Mackie Schematic Diagrams • Magnatone Amp Schematics • Marantz Schematics • Marshall Schematic Diagrams • Matchless Amplifier Schematics • McIntosh Schematics • Mesa Boogie Schematic Diagrams • McIntosh Schematics • Microphone Wiring Diagrams • Moog Schematics • Musicman Schematic Diagrams • MXR Schematics • Neumann Schematics • Orange Amp Schematics • Park Amp Schematics • Peavey Schematic Diagrams • Philips Schematics • Pignose Schematics • QSC Schematics • Randall Schematics • Rane Schematics • Rivera Schematic Diagrams • Roland Schematic Diagrams • Rickenbacker Schematics • Selmer Circuit Schematics • Free Service Manuals • Selmer Amp Schematics • Sennheiser Schematics • Seymour Duncan Schematics • Silvertone Schematic Diagram • Soldano Amplifier Schematic Diagrams • Sony Schematics • Sound City Amp Schematics • Sovtek Schematics • Sunn Schematic Diagrams • Supro Schematics • SWR Schematic Diagrams • Theremin Schematics • Trace Elliot Schematics • Traynor Schematic Diagrams • Tube Datasheets • Univox Schematics • Urei Schematics • Vox Schematic Diagrams • Yamaha Schematic Diagrams • Yorkville Schematic Diagrams
schematic finder is a free electronic schematic search engine • electronics circuit schematics free schematic diagram wiring diagrams
electronics schematic diagram free electronic circuit schematics electronic circuit diagram schematics electronics schematic free schematics download


text:
Aquilee: la cripte, afresc
Home Trois Troi Furlan Prime tape Aquilee Foto 3
Aquileia - Aiello
Adalt, su lis voltis, si puedin lei lis storiis dai Sants Ermacore e Fortunât. E lis vicendis che a rivuardin Sant Marc (un afresc al ricuarde ancje cuant che il Sant al è rivât a Aquilee).
A diestre in bas, tal mûr, a son segns mancul definîts, cuasi aboçs iniziâi che a figurin i crosâts.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
«Fabio ti aio contât di chê volte che o jeri lât a Milan in biciclete?»
«No! Nono, no tu mi lu âs mai dit».
«Alore cumò ti conti; Tu âs di savê, che cuant che o jeri zovin, mi varès plasût une vore lâ indenant cui studis. La mestre Siacca, che mi à fat scuele tes elementârs, e veve cirût in dutis lis manieris di convinci gno pari, a paiâmi la iscrizion al Esam di stât, come privatist. A si tratave di 500 francs di chê volte. Ma nol è stât nuie di fâ, di rivâ a convincilu, lui al contindeve dome le sô idee, e cussì i a dit a la mestre “Siore mestre, a je ore che al impari un mistîr, no stâ dome a pierdi timp daûr aes monadis”. E cussì mi a mandât a imparâ il mistîr di marangon, là di Migjio Strissule.
«Jo o levi a lavorâ ogni dì malvulintîr, o vevi simpri la sperance di cjatâ un lavôr un tic di miôr. Cuant che o ai sintût che Jacum di Poç al sarès lât a Milan a cirî lavôr, no ai spietât nancje un moment, o soi partît di corse a domandâi se o podevi lâ vie ancje jo cun lui».
“Sa tu âs une biciclete e voie di pedalâ, par me a va benon, cussì o varès compagnie”.
In chê sere, dopo cheste rispueste di Jacum, jo o jeri, il plui content dal mont, e cul pinsîr o jeri bielzà a Milan.
«Daspò il probleme vêr, al jere chel di rivâ a convinci gno Barbe Meno a prestâmi le sô biciclete, soredut parcè che lui la tignive di cont come une relicuie.
Fabio, jo ti dîs la veretât, e je volude la man dal Signôr par rivâ a convincilu a dâmi le biciclete.
Mê mari, ogni dì che e passave, a man, a man, che si vicinave la ore de mê partence, a cresseve lis Ave Mariis ae Madone par avodâmi ae Sô protezion.
Lâ a Milan in biciclete inta chei agns, nol jere facil, lis bicicletis par ben tignudis che e fossin, no jerin di sigûr lis bicicletis lizeris che e son vuê, cence fevelâ des stradis, plenis di claps e di di busis. Nus a volût plui di une setemane par rivâ. Mangjâ pôc e pedalâ tant, e durmî indulà che si podeve. Par nestre fortune il cusin di Jacum, che al viveve a Milan nus à dât ospitalitât.
Al jere une brave persone, e nol steve mâl nancje cul tacuin. Jo no pues dismenteâ il so boncûr, a pene che o sin rivâts, nus à subit fats jentrâ inte sô cjase,e nus a dât di mangjâ, e nus à metûts a durmî intune cjamarute sotet, mi pareve di jessi za un siôr.
I prins doi dîs ju vin spindûts a cjalâ la citât.
«Denant dal Domo o jeri restât incantesemât, tal viodi chel spetacul di costruzion, ducj chei ricams su lis balaustris e chei sgherlifs tai penacui e ator ator dai balçons, e parevin fats cul trafôr,
e la sù adalt parsore di dut, chel sflandôr de Madonute di aur.
Jo no rivavi a movimi di li, o jeri come se o fos stât inclaudât inte strade, denant a chê maravee.
Dopo un pôc di timp che jerin a Milan, midiant des cognossincis che al veve il cusin di Jacum, jo ai cjatât di lâ a lavorâ come aprendist intune fabriche di automobii di gale, lis miôr di chê ete.
“La Isotta Fraschini”. Dilunc de zornade o levi a vore e la sere o fasevi un cors par deventâ un mecanic eletricist.
Dopo un an di sacrificis, o jeri sistemât a vonde ben. Jo ‘nd ai di disi grazie fin che o campi al Signôr e al cusin di Jacum. Fabio cheste storie che ti ai contât, a son ducj fats di veretât, chest tal siguri jo».
di Plume di Ingjustri
#209


text:
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎


text:
Daniela e veve a pene let la mail che tant e spietave e i pareve di svolȃ, e jere lade di corse a cjase par trasmeti chȇ gnove a la sȏ famee.
«Diu al esist, Diu al esist!» e ripeteve intant che e vuidave la machine e la strade i pareve in chȇ sere plui lungje pe presse di rivȃ.
I siei no vevin cjapȃt cul stes entusiasim la gnove, ma jȇ e saveve che nuie le varès fermade. Si sintive aromai parone de sȏ vite, a pene terminȃt i studis universitariis e saveve che e doveve realizȃ il so sium di lȃ a New York.
E veve cirȗt i contats juscj cuntune impuartante societȃt editoriȃl: laureade in Lenghis e Leteraduris Forestis cuntune tesi su la leteradure amerecane , e sintive che i siei studis le puartavin là.
E veve cjatȃt une sistemazion la di une coleghe di lavȏr, Alba, che e jere stade subit disponibil a judȃle tal prin moment di ambientazion. Daniela si rindeve cont che in chel an e veve passȃt dut il travai par decidi di partȋ e frontȃ lis dificoltȃts le veve gambiade forsit plui che in dute la vite; le veve maduride e cumò si sintive plui fuarte di stȃ in pȋts di bessole.
Alba e jere deventade par jȇ une amie preseose, la sȏ vuide tal labirint de metropoli.
E jere lade ator par cognossi lis atrativis de citȃt. Prin di dut e veve notȃt i aspiets di une citȃt di élite internazionȃl, ma tal stes timp opulence e puaretȃt si messedavin, lassant cun cheste ultime un sens di amarece. A N.Y. jessi puars al jere tant piȇs che in altris localitȃs amerecanis, e jere une megalopoli mondiȃl là che il cȗr al jere Manhattan cui siei gratacȋi di uficis di afȃrs e servizis imobiliȃrs e di finance.
Cuant che di lontan e cjalave la statue de Libertȃt e provave une fuarte emozion che e varès volȗt condividi: chel sens di libertȃt che ti fȃs sintȋ cuasi paron dal mont.
Si sintive come intun sium, la vastitȃt des stradis che si incrosavin, i gratacȋi che a tocjavin il cȋl… si sintive plui vive, e veve come un fȗc dentri.
Dal so ufici al vincjesim plan e amirave dut il panorame, di front in lontanance lis Twin Towers che a risaltavin su lis altris costruzions dal World Trade Center pe maestositȃt architetoniche.
Une dì propit di setembar, sù par jù tor 8 e 40 minȗts si veve presentȃt devant dai voi chel spetacul teribil che al jere cuasi ireȃl se nol fos pal grant bot seguȋt di une esplosion che e faseve tremȃ il palaç come se al fos un taramot. La sene e pareve come une di un film: un areoplan al centrave la tor a nord des Twin Towers.
Il bot e lis esplosions a vevin fat tremȃ ancje lis costruzions ator che a fasevin part dal World Trade Center cui siei siet edificis. Il palaç là che jȇ e lavorave al jere chel plui distant dal lȗc dal disastri, ma i veris dai lastrons de vetrade dut ator a tremavin e a sglinghignavin.
Di istint a jerin lȃts di corse iù pes scjalis di sigurece, no si capive ben ce che al stave sucedint.
Fȗc, flamis e un fum neri penç intun nȗl che no lassave respirȃ.
Si sintive urlis, la int che e sberlave, personis che a vignivin urtadis e no rivavin a cori pal panic e la pȏre che ju paralizave. Lis puartis che no si vierzevin e lis lȗs che si distudavin e i assensȏrs che si blocavin cu la int restade dentri. Si sintivin lis sirenis di emergjence e i pompȋrs che a corevin par cirȋ di distudȃ il fȗc che si spandeve dulintor. Cuant che a jerin rivȃts ai prins plans, za viers la salvece, al jere stȃt il secont bot trement, in chel moment e jere stade colpide ancje la tor a sud che e sdrumave jù come la prime. Dopo e jere stade assistide come tancj altris che a jerin rivȃts a metisi in salf.
A pene che e veve podȗt e veve clamȃt a cjase par visȃ che e stave ben. In Italie a jerin cirche lis cuatri dopomisdì, i veve rispuindȗt sȏ mari.
«Daniela ce gust sintȋti, cemȗt vadial su lavȏr?»
«Mame,» I diseve jȇ cuntun fȋl di vȏs «va a vierzi la television».
«Ma le ai a pene sierade cumò» i rispuindeve jȇ candide.
«Ma vierzile indaȗr!» e insisteve Daniela.
Sȏ mari e jere lade a cjalȃ sul stes canȃl di prin e a mostravin simpri chȇ sene là che a colavin lis Tors di New York e le davin par ducj i canȃi de television. Duncje si veve convint che chȇ no jere une sene di un film come che e veve crodȗt intun prin moment, ma che al jere dut vȇr . Un disastri impensabil e oltri ogni imagjinazion.
La realtȃt e veve superȃt la fantasie, il so sium al jere deventȃt un vencul che al veve il senari di une citȃt, atrative universȃl là che la finzion di un destin di distruzion come in tancj films e jere deventade realtȃt te sȏ imense tragjedie e dramaticitȃt.
di Egle Taverna
#1113


text:
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(decime prime pontade)
[…] I FURLANS E IL TEMPLI
4. LA RELIGJON DAI FURLANS
Une comunitât naturaliter christiana ma pôc catoliche
Dai miei agns di Cjargne, fondamentâi par tantis resons, o ricuardi cun afiet particolâr la int di Treli, che si diferenziavin di ducj i paîs e borcs dal comun di Paulâr. A jerin ducj unîts di ca e di là de uniche contrade che e traviersave il paîs d’insom fin dapît. Un nît di âfs operosis o, seont i paularins, un nît di liparis. Di fat ju clamavin “i ribei”. No jerin di glesie nancje par scomesse e a vevin simpri cavilât cui predis che il vescul ur mandave plui par tignîju sot che par passiju.
Par cont di sacraments e di messis al jere di sgrisulâsi e tantis feminis a jerin plui mastinis dai oms. Mi visi che o soi lât a cjatâ la Sule, une femine dute lavôr e cjase, che si disfave par fâ un plasê ma che no tu vevis di vêi indiment ni glesiis ni Signôrs. Il so om al jere muart jù pes Africhis e jê e jere restade vedue cun cuatri fruts tant piçui che “a stavin ducj sot di un zei, come i poleçs sot de glogje”. Cuant che le invidavi a vignî a messe, magari dome par fâle ingjaulâ, jê mi diseve: “Che a ledin lis sôs preferidis, che cun me al è stât vilan fin avonde”. Naturalmentri i scjampave cualchi croste di chês penzis e jo i domandavi: “Disêtmi mo, Sule. Dopo blestemât, no vêso un fregul di rimuars di cussience? Cemût si sintîso?”. “Tant ben che mai, siôr. Come cuant che si cjol il vueli di riç”.
Cul timp a àn tacât a vignî un biel troput di feminis e ancje la canae. I oms a stavin di fûr, sentâts sul muret. Chei che a vignivin dentri regolarmentri a jerin une infime minorance, di contâle sui dêts, e te opinion publiche no jerin nancje i miôr. Cun dut a chel o pues testemoneâ di no vê cjatade tante solidarietât e tante colegance in nissun altri paîs. Si devin une man tal fâ sù la cjase o tal comedâ il stali; a vore pai prâts a levin simpri in procession come lis furmiis e, magari blestemant, a àn tignût i viei a cjase, a murî intal lôr jet. Li o pues dî di vê cjatade propit un’anime luterane, che no sopuartave peandis e brenis glesiastichis e confessionâls di nissun gjenar. Par me, o scuen dî che o ài cjatade int splendide, ancje se il belanç cultuâl nol è stât esaltant.
Chi o sin rivâts un pôc al cûr de cuistion: la religjositât dai Furlans, che no ame masse une mediazion glesiastiche ma che e preferìs un contat personâl cun Diu. Se o ves di dâ dôs cualifichis a cheste religjon o religjositât, le clamarès serie e sobrie o misurade.
Une religjon serie e remissive
La serietât di une religjon e sta tal concet alt che si à de divinitât. Poben, i Furlans a àn simpri viodût e crodût intun Suprem parsore di nô, che al à tes sôs mans il nestri destin e al dispon dut a so plasiment e volê. Lu palese il nestri mût di dî: “Al sarà ce che Diu vorà”. “Ce che al è destinât nol mancje”. “Dut a glorie di Diu”. Chest sens alt (=trassendent) di Diu nus puarte a cjapâlu in maniere serie e a no tentâ compromès o fufignis. Denant di une disgracie o di un mâl, di altris bandis si scomence a clamâ ducj i sants, a impiâ cjandelis, a bati santuaris e a fâ avôts a rafiche cirint di fâi cambiâ idee o almancul di fâi sierâ un voli. Un bon Furlan chest no lu fâs. Al acete ce che Diu al à destinât, savint o pensant che al vedi reson o une sô reson par fâ chel tant. Lu vin provât in tantis disgraciis e la ultime e je stade chê dal taramot, che no vin contestât Diu par un flagjel che al podeve segnânus par simpri. O vin domandât dome di dânus une man, se al crodeve, par tornâ a jevâ in pîts.
Cheste religjon, che jo le clami serie, e à il pericul di fânus plombâ tune sorte di fatalisim, di rassegnazion, di passivitât che e pò tramudâsi in pegritât o alibi par restâ cul cûl par tiere. Une religjon dal gjenar e je une providence par cuant che ti va mâl, ma no ti judarà trop a stâ ben. Soredut e je periculose par un popul che al è za puartât, par tantis liendis storichis e resons economichis e psicologjichis, a vê pocje stime di sè, a acetâ dut, a crodi di vê dome dovês e mai dirits. Une scuele serie, al diseve don Milani, e à di insegnâ la supierbie ai umii e la umiltât ai supierbeôs.
Cuant che o feveli di sobrietât, o intint la maniere misurade, discrete, personâl, no sunsurose e no tabaiote di vivi la religjon. A diference di altris culturis, che a fasin lis garis tal esternâ la lôr religjon al limit dal folclôr e dal ridicul, nô Furlans o sin une vore gjelôs de nestre fede e int fevelìn ancje masse pôc. E lis manifestazions esteriôrs, come devozions, processions, superstizions, adunadis, se a passin une certe misure, a son cjaladis plui cun suspiet che cun afiet e stime. Al contrari dal Venit, che no si è mai masse devots e preots, un Furlan masse catolic al sune di esagjerât, di stonât, di fals. Al palese pocje serietât e pôc caratar. Paradossalmentri o preferìs un che nol va mai in glesie a un che al va masse e, fra doi mâi, o preferìs une mignestre lamie a une masse salade.
Une religjon sobrie e misurade
Cheste sobrietât e à un riflès te discrezion dal cult dai sants. O preìn dome chei che a puedin judânus cun cualchi gracie concrete, peade a la nestre vite di ogni dì. Chei sants che la tradizion e à metût sorestants di cualchi malan dai cristians e dai nemâi. Parcè che cuant che si è puars e no si à nissun di avodâsi, si pree un sant che nus dedi la gracie che nus covente par tirâ indenant. Une cjadele o une palanche par une gracie piçule. La nestre devozion a la Madone e je fate plui di solidarietât e di compassion pe sô vite martare, tant someant a la nestre, che di speculazion par vê cuissà ce plasês.
Cun cheste fonde psicologjiche e cuntune vision dal mont cussì concrete e prosaiche, al è clâr che lis organizazions, lis associazions, i moviments carismatics, lis azions catolichis no fasin lidrîs, almancul te int plui serie. E se a cjapin pît a fuarce di bati e di tontonâ, a colin a pene che al cambie aiar o che si cerce un salustri di libertât.
Sfueant lis rivistis diocesanis dal episcopât di Nogara (1928-1955) e ancje un toc di chel di Zaffonato (1956-1972), si cjate une insistence ossessive, sfuarçade, spropositade, stonade, patologjiche su l’Azion Catoliche. A vevin di tesserâsi ducj, dai canais di scune ai viei cul pît te buse, e, par dâ l’idee che la robe e cjapave simpri plui snait, si veve di cressi ogni an il numar des tessaris. Cussì l’esercit dai catolics impegnâts si infoltive simpri di plui, lis sachetis dai plevans che a scugnivin paiâ plui di cualchi tessare par fâ biele figure cul vescul a jerin simpri plui sclagnis e il dut si riduseve a numars, a organigramis, a une bufule che la prime svintade di libertât e di modernitât le à fate spreçâ. Dulà ise “la falange di Cristo Redentore”? Dulà sono “gli arditi della fede” e “gli araldi dell’amore”? Dulà sono i fans di Maria Goretti e di Domenico Savio? Dopo di jessi esplodude come il fonc de bombe atomiche, cu la stesse velocitât e je lade in fum, jemplant di desolazion e di muart canonichis, ricreatoris, glesiis, sezions di partît e vie. Une fin precipitose e innaturâl par une robe precipitose e innaturâl tal nassi.
Al sarès interessant rifleti sul rapuart fra i Furlans e il predi, che al è l’esponent plui visibil e plui concret dal templi. Un rapuart di malinfidence e di distac, di sotanance e di ironie, remissîf e ostîl. La int e rive a fâ ancje une distinzion fra il so plevan, se al è bon, e la categorie dal predessam e a salvâ la persone ancje se il judizi su la categorie al è negatîf. Intal predi, soredut intal so plevan, la int e cjale plui la umanitât che la sacralitât e une sane umanitât e je simpri preferibil a une grande sacralitât. Il judizi de int sul predi al è specularmentri contrari a di chel de istituzion glesiastiche. Pa la cuâl chel che la curie e considere un trist predi parcè che al è pôc sacrâl e masse uman al è benvolût de int e chel che la curie e considere un predi model al è a pene sopuartât de int e pôc benvolût. O ài viodût, e o podarès fâ nons e cognons, la int a vaî come scoreade la muart di un predi che al veve esagjerât tal bevi e al jere stât un pôc libertin, e no pues dismenteâ la glacere che e à compagnât al cimitieri un predi che ju veve tormentâts cun predicjis, e funzions e corezions su la castitât, su la mode, su la politiche, sul gjaul e sô mari. Istintivamentri la int si tache al predi mancul presonîr dal templi e si slontane di chel che al vîf esclusivamentri in funzion de sô sacralitât.
Cjalant in maniere gjenerâl e forsit aprossimative la categorie dal predis, che in Cjargne a jerin clamâts “corvacs”, la int e viôt il predi simpri de bande dal podê, de autoritât, dal ordin, dai grancj e dai siôrs e duncje si à di dâi il so e lassâlu lâ pai siei viaçs. E se un predi al ven fûr, come la pluritât, de biade int, il salt al è plui rissolût e impressionant. Dut chest ti puarte a no metiti mai cuintri ma a no vê mai masse confidence. Nancje te confession, viodude e vivude plui come une crôs che une liberazion. Venti sù a vevin une sorte di litanie che e diseve: “Regjina martyrum et confessorum mai”. Tant a dî che no si à mai di contâ dut, nancje al predi. Mi à fat pensâ a Pasche di chest an une femine di Vileuarbe, une des pocjis vignudis a confessâsi. “Nol è che o sinti la dibisugne, ma o soi vignude plui par vizi…”. Dut chest al fâs capî che il templi al è sopuartât come un mâl necessari, ma al reste une struture lontane, stranie, plui glotude che volude. ❚
[…]
(al va indevant sul prossim numar)
pre Antoni Beline
IL FERÂL. I FURLANS E IL TEMPLI. (decime prime pontade)............
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.